**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τo νομοσχέδιο «Ο περί Κοινωνικών Ασφαλίσεων (Τροποποιητικός) (Αρ. 3) Νόμος του 2023»**

**Παρόντες:**

 Αντρέας Καυκαλιάς, πρόεδρος Πανίκος Λεωνίδου

 Χρίστος Χριστόφιας Χρίστος Σενέκης

 Γιώργος Κουκουμάς Σωτήρης Ιωάννου

 Φωτεινή Τσιρίδου Ανδρέας Αποστόλου

 Ονούφριος Κουλλά

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 25 Απριλίου και στις 9 Μαΐου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Εργασίας και Κοινωνικών Ασφαλίσεων και των Υπηρεσιών Κοινωνικών Ασφαλίσεων του ίδιου υπουργείου, της Νομικής Υπηρεσίας της Δημοκρατίας, των συνδικαλιστικών οργανώσεωνΠΕΟ και ΠΑΣΥΔΥ, της Παγκύπριας Ομοσπονδίας Ανεξαρτήτων Συνδικαλιστικών Οργανώσεων (ΠΟΑΣΟ), της Παγκύπριας Συντεχνίας «Ισότητα» και της εργοδοτικής οργάνωσης ΚΕΒΕ.

Οι συνδικαλιστικές οργανώσεις ΣΕΚ, ΔΕΟΚ και ΑΣΔΥΚ και οι εργοδοτικές οργανώσεις ΟΕΒ και ΠΟΒΕΚ, παρ’ όλο που κλήθηκαν, δεν εκπροσωπήθηκαν στην πρώτη συνεδρία της επιτροπής.

Οι συνδικαλιστικές οργανώσεις ΠΕΟ και ΔΕΟΚ, παρ’ όλο που δεν εκπροσωπήθηκαν στη συνεδρία της επιτροπής, με επιστολές τους προς την επιτροπή, ημερομηνίας 24 Απριλίου 2023, εξέφρασαν τη συμφωνία τους με τους σκοπούς και τις επιδιώξεις του υπό συζήτηση νομοσχεδίου.

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Δημήτρης Δημητρίου και Μαρίνος Μουσιούττας.

 Σκοπός του νομοσχεδίου είναι η τροποποίηση του περί Κοινωνικών Ασφαλίσεων Νόμου, με αναδρομική ισχύ από τη 16η Δεκεμβρίου 2022, ώστε οι περίοδοι απουσίας από την εργασία λόγω ανικανότητας για εργασία, άδειας μητρότητας ή πατρότητας, γονικής άδειας, άδειας φροντίδας ή άδειας για λόγους ανωτέρας βίας να θεωρούνται ως περίοδοι απασχόλησης για σκοπούς εκπλήρωσης της προβλεπόμενης στη βασική νομοθεσία προϋπόθεσης για λήψη επιδόματος γονικής άδειας, σύμφωνα με την οποία ο ασφαλισμένος μισθωτός γονέας, για να δικαιούται το εν λόγω επίδομα, απαιτείται να έχει απασχοληθεί για περίοδο δώδεκα μηνών εντός της περιόδου των είκοσι τεσσάρων μηνών πριν από την ημερομηνία έναρξης της περιόδου για την οποία υποβάλλει τη σχετική αίτηση.

 Στο πλαίσιο της συζήτησης του νομοσχεδίου ο εκπρόσωπος των Υπηρεσιών Κοινωνικών Ασφαλίσεων του Υπουργείου Εργασίας και Κοινωνικών Ασφαλίσεων δήλωσε μεταξύ άλλων ότι κατά την εξέταση αιτήσεων για χορήγηση επιδόματος γονικής άδειας διαπιστώθηκε ότι εκ παραδρομής κατά την πρόσφατη θέσπιση του επιδόματος γονικής άδειας δεν προβλέφθηκε οι περίοδοι απουσίας από την εργασία λόγω ανικανότητας για εργασία, άδειας μητρότητας ή πατρότητας, γονικής άδειας, άδειας φροντίδας ή άδειας για λόγους ανωτέρας βίας να θεωρούνται περίοδοι απασχόλησης για σκοπούς εκπλήρωσης της σχετικής προϋπόθεσης για χορήγηση του εν λόγω επιδόματος. Ως εκ τούτου, σύμφωνα με τον ίδιο, αριθμός αιτητών ενδεχομένως να μη δικαιούται το εν λόγω επίδομα και για τον λόγο αυτό κρίνεται αναγκαία η προτεινόμενη ρύθμιση με αναδρομική ισχύ από τη 16η Δεκεμβρίου 2022, ημερομηνία κατά την οποία τέθηκαν σε ισχύ οι διατάξεις που προβλέπουν τη χορήγηση επιδόματος γονικής αδείας, ώστε να διορθωθεί η εν λόγω αδυναμία.

Οι εκπρόσωποι των συνδικαλιστικών οργανώσεων ΠΑΣΥΔΥ και ΑΣΔΥΚ, της ΠΟΑΣΟ και της Παγκύπριας Συντεχνίας «Ισότητα», καθώς και της εργοδοτικής οργάνωσης ΚΕΒΕ συμφώνησαν με τους σκοπούς και τις επιδιώξεις του νομοσχεδίου.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

16 Μαΐου 2023

ΧΚ/ΜΓ/ΣΠ

Αρ. Φακ.: 23.01.064.039-2023